BTS จ่อเซ็นสัญญาซื้อรถไฟฟ้า 46 ขบวนวันนี้
BTS เผยบริษัทย่อยจะเซ็นสัญญาซื้อรถไฟฟ้า 46 ขบวน มูลค่าไม่เกิน 1.09 หมื่นลบ. ในวันนี้ (23 พ.ค.)
23 พ.ค. 2559

บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ระบุว่า ที่ประชุมคณะกรรมการบริหารของบริษัทเมื่อวันที่ 19 พ.ค. อนุมัติให้บริษัท ระบบขนส่งมวลชนกรุงเทพ จำกัด (มหาชน) (บีทีเอสซี) ซึ่งเป็นบริษัทย่อย จัดซื้อรถไฟฟ้าจำนวนทั้งสิ้น 46 ขบวน ขบวนละ 4 ตู้ ตลอดจนการจัดซื้อจัดจ้างอื่น ๆ ซึ่งรวมถึง แต่ไม่จำกัดเพียงระบบอาณัติสัญญาณและวิทยุสื่อสารของขบวนรถไฟฟ้า และอุปกรณ์ประกอบอื่นใดที่จำเป็นและเกี่ยวเนื่องกับการให้บริการเดินรถและซ่อมบำรุงโครงการรถไฟฟ้าขนส่งมวลชนกรุงเทพของบีทีเอสซี (ธุรกรรมการได้มาซึ่งรถไฟฟ้า) รวมเป็นจำนวนเงินทั้งสิ้นไม่เกิน 270 ล้านยูโร (ไม่รวมภาษีมูลค่าเพิ่ม) หรือเทียบเท่าสกุลเงินบาทจำนวนทั้งสิ้นไม่เกิน 10,918.13 ล้านบาท
โดยเป็นการซื้อจากผู้จำหน่าย 2 ราย ได้แก่ Consortium กลุ่มบริษัท ซีเมนส์ (ซีเมนส์) จำนวน 22 ขบวน ขบวนละ 4 ตู้ และบริษัท ซีอาร์อาร์ซี ชางชุน เรลเวย์ วีฮีเคิล จำกัด (ซีอาร์อาร์ซี) จำนวน 24 ขบวน ขบวนละ 4 ตู้ โดยคาดว่าบีทีเอสซีจะลงนามในสัญญาจัดซื้อรถไฟฟ้าในวันนี้ (23 พ.ค.59)
ทั้งนี้ เพื่อรองรับการให้บริการเดินรถและซ่อมบำรุงโครงการรถไฟฟ้าขนส่งมวลชนกรุงเทพส่วนต่อขยายสายสีลม และสายสุขุมวิท (ซึ่งจะรวมถึงโครงการรถไฟฟ้าขนส่งมวลชนกรุงเทพสายหลัก เมื่อสัญญาสัมปทานระยะเวลา 30 ปีสิ้นสุดลง) ที่บีทีเอสซีเป็นผู้ให้บริการอยู่ในปัจจุบัน ตามสัญญาให้บริการเดินรถและซ่อมบำรุงโครงการรถไฟฟ้าขนส่งมวลชนกรุงเทพ ฉบับลงวันที่ 3 พ.ค.55
รวมถึงเพื่อรองรับการให้บริการเดินรถและซ่อมบำรุงโครงการรถไฟฟ้าขนส่งมวลชนกรุงเทพ ส่วนต่อขยายสายสีเขียว ช่วงหมอชิด-สะพานใหม่-คูคต และช่วงแบริ่ง-สมุทรปราการ (โครงการรถไฟฟ้าขนส่งมวลชนกรุงเทพส่วนต่อขยายสายสีเขียวเหนือ-ใต้) ที่บีทีเอสซีคาดว่าจะได้รับการว่าจ้างในอนาคตอันใกล้ เนื่องจากปัจจุบันบีทีเอสซี และบริษัท กรุงเทพธนาคม จำกัด อยู่ระหว่างการเจรจาและตกลงรายละเอียดในสัญญาให้บริการเดินรถและซ่อมบำรุงโครงการรถไฟฟ้าขนส่งมวลชนกรุงเทพส่วนต่อขยายสายสีเขียวเหนือ-ใต้ ซึ่งคาดว่าจะมีการลงนามในสัญญาดังกล่าวภายในไตรมาส 3/59
สำหรับแหล่งเงินลงทุนในการซื้อรถไฟฟ้าครั้งนี้ จะประกอบด้วยเงินทุนหมุนเวียนของบีทีเอสซี สินเชื่อจากสถาบันการเงิน หรือการออกและเสนอขายตราสารหนี้ เช่น หุ้นกู้